สินเชื่อนาโนไฟแนนซ์คึกคักปล่อยกู้ทะลุ10ล้าน
รองโฆษกฯเผยสินเชื่อนาโนไฟแนนซ์คึกคัก ปล่อยกู้ทะลุ 10 ล้านบาท ช่วยเหลือผู้ประกอบการรายย่อย 553 ราย แจงบริษัทได้รับใบอนุญาตแล้ว 9 ราย สนใจอีก กว่า 90 ราย
31 ก.ค. 2558

รองโฆษกฯเผยสินเชื่อนาโนไฟแนนซ์คึกคัก ปล่อยกู้ทะลุ 10 ล้านบาท ช่วยเหลือผู้ประกอบการรายย่อย 553 ราย แจงบริษัทได้รับใบอนุญาตแล้ว 9 ราย สนใจอีก กว่า 90 ราย 
พลตรีสรรเสริญ แก้วกำเนิด รองโฆษกประจำสำนักนายกรัฐมนตรี เปิดเผยถึงความคืบหน้าการดำเนินการมาตรการสนับสนุนการเข้าถึงแหล่งเงินทุนของประชาชนรายย่อย (สินเชื่อนาโนไฟแนนซ์)) ว่า จากผู้ที่ได้รับอนุญาตประกอบธุรกิจให้สินเชื่อนาโนไฟแนนซ์  9 ราย ขณะนี้เปิดบริการให้กู้เงินแล้ว 3 ราย ยอดการปล่อยกู้รวม 10,885,000 บาท จำนวนผู้ได้รับสินเชื่อรวม 553 ราย ซึ่งถือว่าการดำเนินงานคืบหน้าไปอย่างมาก จากเดือนที่แล้วยอดปล่อยกู้อยู่ที่ระดับ 600,000 บาทเท่านั้น
ทั้ง 3 รายที่เปิดบริการแล้ว ประกอบด้วย  
1.  บริษัท ไทยเอซ แคปปิตอล จำกัดให้สินเชื่อไปแล้วประมาณ 33 ราย วงเงินรวม 690,000 บาท โดยให้กู้รายละ 10,000 – 30,000 บาท
2. บริษัท เงินสดทันใจ จำกัด เริ่มให้สินเชื่อ 52 ราย วงเงินรวม 735,000 บาท โดยให้กู้รายละ 10,000 – 50,000 บาท และ 
3. บริษัท เมืองไทยลิสซิ่ง จำกัดขณะนี้ได้อนุมัติสินเชื่อไปแล้วจำนวน 515 ราย วงเงินรวม 9.46 ล้านบาท โดยให้กู้รายละ 10,000 – 20,000 บาท
“บริษัทที่ได้รับอนุญาตประกอบกิจการทั้ง 9 ราย ทยอยจัดทำระบบการปล่อยสินเชื่อเรียบร้อยแล้ว คาดว่าหลังจากนี้จะทำให้ยอดการปล่อยสินเชื่อเพิ่มขึ้นอย่างต่อเนื่อง ประกอบกับขณะนี้มีบริษัทจำนวนมากที่สนใจประกอบธุรกิจสินเชื่อ โดย 20 รายได้ยื่นขอใบอนุญาตประกอบธุรกิจสินเชื่อและที่อยู่ในขั้นตอนการพิจารณา ขณะที่อีกกว่า 70 รายแสดงความสนใจ แต่ยังไม่ยื่นเอกสาร ซึ่งรัฐบาลโดยหน่วยงานที่เกี่ยวข้องจะดำเนินการพิจารณาอย่างรอบคอบในการออกใบอนุญาต เพื่อเป็นการอำนวยความสะดวกด้านการเงิน สร้างทางเลือกแหล่งทุนให้กับผู้ประกอบการรายย่อยได้มากขึ้น และเป็นส่วนหนึ่งของการแก้ปัญหาหนี้นอกระบบที่คิดดอกเบี้ยในอัตราสูง บางเจ้าคิดถึงร้อยละ 20 ต่อเดือนซึ่งถือว่าไม่เป็นธรรมกับลูกหนี้” 
ทั้งนี้ มาตรการสินเชื่อนาโนไฟแนนซ์ มีวัตถุประสงค์ เพื่อสนับสนุนการเข้าถึงแหล่งเงินทุนให้กับผู้ประกอบอาชีพรายย่อย ที่ไม่มีทรัพย์หรือทรัพย์สินเป็นหลักประกัน สามารถกู้กับบริษัท ที่ได้รับอนุญาตลงนามโดยรัฐมนตรีว่าการกระทรวงการคลัง ซึ่งมีกระบวนการให้สินเชื่อที่ยืดหยุ่น มากกว่าการกู้เงินจากธนาคารพาณิชย์ สอดคล้องกับคุณลักษณะของกลุ่มลูกหนี้ เช่น ผู้ที่เริ่มต้นธุรกิจใหม่ เป็นต้น และมีวงเงินรวมสินเชื่อไม่เกิน100,000 บาท โดยกำหนดอัตราดอกเบี้ย+ค่าปรับ+ค่าดำเนินการ ไม่เกิน 36% ต่อปี ถือเป็นอัตราดอกเบี้ยที่ถูกกว่าการกู้นอกระบบทั่วไป
โดยผู้ประกอบการทั้ง 9 รายที่ได้รับอนุญาต ประกอบด้วย บริษัท เงินสดทันใจ จำกัด , บริษัท ไทยเอซ แคปปิตอล จำกัด ,บริษัท แมคคาเล กรุ๊พ จำกัด (มหาชน) , บริษัท สหไพบูลย์ (2558) จำกัด , บริษัท ไอร่า แอนด์ ไอฟุล จำกัด (มหาชน) , บริษัท เมืองไทยลิสซิ่ง จำกัด , บริษัท ซีเอฟจี เซอร์วิส จำกัด (ศรีสวัสดิ์เงินติดล้อ) , บริษัท ไมด้าลิสซิ่ง จำกัด (มหาชน) และ ,บริษัท โดเมสติค แคปปิตอล 2015 จำกัด
ภาพประกอบข่าว